ET Euroopa Liidu Teataja L 253/40

KOMISJONI OTSUS,

31. august 2007,

millega luuakse halduskoormust käsitlev sõltumatute huvirühmade kõrgetasemeline töörühm

(2007/623/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

ning arvestades järgmist:

(1) 24. jaanuaril 2007 võttis komisjon vastu teatise „Halduskoormuse vähendamise tegevusprogramm Euroopa Liidus”, (1) milles kinnitati kavatsust rakendada tegevusprogrammi läbipaistvalt, kaasates huvirühmi kogu Euroopast ning arvestades pidevalt nende ettepanekutega.

(2) Tegevusprogrammile andis omapoolse toetuse 2007. aasta kevadine Euroopa Ülemkogu, kus pöörati tähelepanu vajadusele vähendada administratiivkoormust 2012. aastaks 25 % võrra.

(3) Komisjon teeb kõnealuses küsimuses koostööd ja konsulteerib liikmesriikide ekspertidega kõrgetasemelise liikmesriikide õigusloomeekspertide rühma kaudu, kuid selleks, et tagada sama tõhus koostöö ka muude huvirühmadega, kelle panus ambitsioonika vähendamiseesmärgi saavutamiseks on hädavajalik, ning kooskõlas eespool nimetatud teatisega, võib komisjonil tekkida vajadus kasutada nõuandvasse kogusse kuuluvate asjatundjate abi.

(4) Seepärast on vaja moodustada halduskoormuse vähendamise valdkonna ekspertide töörühm ja määratleda selle ülesanded ja struktuur.

(5) Töörühm annab internetikonsultatsioonide teel ja liikmesriikides korraldatavatel töökohtumistel komisjonile nõu tegevuskava ning eelkõige konsultantide soovitatud halduskoormuse vähendamise meetmete kohta.

(6) Töörühma peaksid kuuluma kõrgetasemelised sõltumatud huvirühmad, kelle valikul on määravaks nende asjatundlikkus parema õigusliku reguleerimise alal ja/või tegevuskavas hõlmatud poliitikavaldkondades. Komisjoni ülesanne on tagada, et väikeste ja suurte ettevõtete, sotsiaalpartnerite, tarbija- ja keskkonnaorganisatsioonide, sh valitsusväliste organisatsioonide huvid oleksid piisavalt esindatud.

(7) Töörühma liikmete jaoks tuleks ette näha teabe avaldamise eeskirjad, arvestades sealjuures komisjoni turvaeeskirjadega, mis on kehtestatud komisjoni otsuse 2001/844/EÜ, ESTÜ, Euratom (2) lisas.

(8) Rühma liikmete isikuandmete töötlemisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (3)

(9) Käesoleva otsuse rakendamiseks on otstarbekas määrata ajavahemik. Komisjon kaalub sobival ajal, kas seda ajavahemikku oleks soovitatav pikendada,

ON TEINUD JÄRGMISE OTSUSE:

Artikkel 1

Halduskoormust käsitlev sõltumatute huvirühmade kõrgetasemeline töörühm

Halduskoormust käsitlev sõltumatute huvirühmade kõrgetasemeline töörühm (edaspidi „töörühm”) moodustatakse alates 31. augustist 2007.

Artikkel 2

Ülesanded

Töörühma ülesandeks on anda komisjonile nõu halduskoormuse vähendamise tegevusprogrammi kohta Euroopa Liidus, kus on seatud eesmärgiks 2012. aastaks vähendada ELi õigusaktidest tulenevat ettevõtete halduskoormust 25 % võrra.

Eelkõige on töörühma ülesanded järgmised:

— anda Interneti-konsultatsioonide teel ja liikmesriikides korraldatavatel töökohtumistel nõu konsultantide soovitatud halduskoormuse vähendamise meetmete kohta;

— anda komisjonile selle taotluse korral nõu tegevuskavas esile kerkida võivate metoodiliste küsimuste kohta;

— vajaduse korral esitada ettepanekuid selle kohta, milliseid olemasolevaid õigusakte tuleks täiendavalt kasutada kogu ELi hõlmaval halduskoormuse mõõtmisel.

Volitus antakse kolmeks aastaks; komisjoni otsusega võib seda pikendada.

Artikkel 3

Konsulteerimine

1. Komisjon võib töörühmaga nõu pidada kõikides küsimustes, mis on seotud halduskoormuse vähendamise tegevusprogrammiga Euroopa Liidus.

2. Töörühma esimees võib soovitada komisjoni pöörduda mõnes konkreetses küsimuses töörühma poole. Töörühm esitab seda laadi nõuandeid üksnes komisjoni kirjaliku taotluse korral.

Artikkel 4

Koosseis ja ametisse nimetamine

1. Töörühma kuulub kuni 15 liiget.

2. Komisjon nimetab kõigepealt töörühma esimehe. Esimehega konsulteerides nimetab komisjon seejärel töörühma liikmed kõrgetasemeliste huvirühmade esindajate hulgast, kes on pädevad artiklis 2 ja artikli 3 lõikes 1 nimetatud valdkondades.

Töörühma liikmete valikul on määravaks nende asjatundlikkus parema õigusliku reguleerimise alal ja/või tegevusprogrammis hõlmatud poliitikavaldkondades. Komisjoni ülesanne on tagada, et väikeste ja suurte ettevõtete, sotsiaalpartnerite, tarbija- ja keskkonnaorganisatsioonide, sh valitsusväliste organisatsioonide huvid oleksid piisavalt esindatud.

3. Vastavalt käesolevale otsusele nimetatakse liikmed ametisse isikuliselt ja nad nõustavad komisjoni välistest mõjudest sõltumatult.

4. Töörühma liikmed nimetatakse ametisse kolmeks aastaks. Nad jäävad ametisse kuni oma asendamiseni või kuni oma ametiaja lõpuni.

5. Liikmed, kes ei suuda enam töörühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 3 või EÜ asutamislepingu artiklis 287 sätestatud tingimusi, võidakse ülejäänud ametiajaks asendada.

6. Liikmed kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.

7. Liikmete nimed avaldatakse ettevõtluse ja tööstuse peadirektoraadi veebisaidil. Liikmete nimed kogutakse, töödeldakse ja avaldatakse vastavalt määrusele (EÜ) nr 45/2001.

Artikkel 5

Töökord

1. Kokkuleppel komisjoniga võib moodustada alarühmi, kes tegelevad töörühma antud volituste alusel konkreetsete küsimuste lahendamisega. Alarühmad saadetakse pärast ülesannete täitmist laiali. Vajaduse korral taotletakse valdkonda põhjalikult tundvate huvirühmade arvamust ning see edastatakse töörühmale ja alarühmadele.

2. Komisjoni nõusolekul võib komisjon või töörühma esimees juhul, kui see on kasulik ja/või vajalik, kutsuda töörühma või alarühma aruteludes osalema eksperte või vaatlejaid, kes on päevakorras olevates küsimustes pädevad.

3. Töörühma või alarühma töös osalemisel saadud teavet, mis on komisjoni arvates konfidentsiaalne, ei tohi avalikustada.

4. Töörühm ja selle alarühmad kohtuvad tavapäraselt komisjoni tööruumides vastavalt komisjoni kehtestatud korrale ja ajakavale. Ettevõtluse ja tööstuse peadirektoraat tagab sekretariaaditeenused.

5. Töörühm võtab vastu oma töökorra vastavalt komisjoni kehtestatud töökorra tüüpeeskirjadele. (4)

6. Komisjon avaldab üldjuhul töörühma tööga seotud kokkuvõtted või järeldused Internetis asjaomase dokumendi algkeeles.

Artikkel 6

Koosolekute kulud

Komisjon hüvitab liikmetele, ekspertidele ja vaatlejatele töörühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.

Liikmetele, ekspertidele ja vaatlejatele nende osutatud teenuste eest hüvitist ei maksta.

Koosolekute kulud hüvitatakse vastavate komisjoni talituste eraldatud aastaeelarve piires.

Artikkel 7

Kohaldamine

Käesolevat otsust kohaldatakse kolme aasta jooksul alates selle vastuvõtmisest.

Brüssel, 31. august 2007 Komisjoni nimel asepresident Günter VERHEUGEN

(1) KOM(2007) 23 lõplik, 24. jaanuar 2007.

(2) EÜT L 317, 3.12.2001, lk 1. Otsust on viimati muudetud otsusega 2006/548/EÜ, Euratom (ELT L 215, 5.8.2006, lk 38).

(3) EÜT L 8, 12.1.2001, lk 1.

(4) Vt Tüüpeeskirjad – dokumendi SEK(2005) 1004 III lisa.